Liikeaikalaki kumottiin ja aukiolot vapautuivat. Alkoholin myynti kuitenkin pysyi entisellään.

Eduskunnan alkoholikeskustelussa tiistaina perusteltiin vahvempien oluiden ja lonkeroiden kauppaan tulon vastamista sillä, että kun saatavuutta parannetaan, alkoholin kulutus automaattisesti lisääntyy.

Esimerkiksi keskustan Sirkka-Liisa Anttila mainitsi kuuden prosentin kasvun.

Kokoomuksen eduskuntaryhmän varapuheenjohtaja Jukka Kopra oli toista mieltä.

– Rohkenen kyseenalaistaa. Viime vuonna, kuten kaikki tiedämme, kumottiin liikeaikalaki ja tuli yhteensä 650 tuntia lisää aukioloaikoja, myyntiaikaa kauppoihin, mutta kuitenkaan alkoholin myynti ei viime vuonna ole lisääntynyt, Jukka Kopra huomautti.

Uusia myyntipäiviäkin tuli 15.

– Vaikka saatavuus on parantunut, se ei ole vaikuttanut myyntiin. Nyt tämän teorian mukaan, mitä täällä on esitetty, myynnin olisi pitänyt kasvaa rajusti. Ainoa myynti, mikä on kasvanut, on se matkustajatuonti, eli sen määrä on lisääntynyt viime vuonna.

Kopran mukaan matkustajatuonti on tietysti surullista ja siihen pitäisi päästä puuttumaan. Uusi esityskään ei hänen mukaansa kuitenkaan matkustajatuonnin ongelmaa ratkaise.

Puheenvuorossaan Jukka Kopra totesi, että alkoholilain tarkoituksena on jatkossakin ilman muuta ehkäistä alkoholista aiheutuvia haittoja.

– Keskeisiä uudistuksen periaatteita ovat esimerkiksi Alkon vähittäismyyntimonopolin ja nykyisen lupajärjestelmän säilyttäminen, mutta nykyisen lainsäädännön tarpeettomien, vanhentuneiden tai kankeiden normien purkaminen. Tässäkin asiassa on korkea aika ottaa askel poispäin niin sanotusta liian tiukasta sääntö-Suomesta.

Hänen mukaansa vahvuuden korotus kaupoissa on vähäinen ja valikoimien sääntely pysyy edelleen erittäin tiukkana.

– Tavalliset kuluttajat hyötyvät eniten, koska saatavilla oleva valikoima laajenee ja kustannukset alenevat. Myös kotimaan juomavalmistus, kauppa, ravintola-ala, kuljetusala, alkutuotanto ja matkailu saavat lisää toiminnan mahdollisuuksia sekä edellytyksiä kasvaa ja työllistää – erittäin tärkeä näkökohta! Verotuotot kasvavat näin sekä suoraan että välillisesti, kun verovuoto Viroon vähenee ja toisaalta kotimaisten jakelukanavien kautta tuleva verokertymä kasvaa.